Koliko je pomagača, a koliko potencijalnih izvršitelja? (5/9/02) - 2002-09-03
Prošlotjedne optužnice protiv pet osoba muslimanske vjere iz Detroita ukazuju na smjer istrage terorističkih napada od 11. rujna
Američki istražitelji postigli su vrlo mali napredak u identifikaciji osoba koje bi mogle imati izravnu ulogu u terorističkim napadima od 11. rujna, osim 19 otmičara koji su poginuli u napadima. No istražitelji su uspjeli identificirati i prekinuti mrežu podrške koja je teroristima pomagala pri djelovanju u Sjedinjenim Državama. Prošlotjedno podizanje optužnice protiv pet osoba muslimanske vjere u saveznoj državi Michigan na simboličan način ukazuje na smjer istrage. Optuženi se terete za pomaganje al-Qaidi, u i izvan Sjedinjenih Država. Optužnica protiv petorice muškaraca podignuta je u Detroitu. Oni se terete za – kako se navodi u optužnici – “osnivanje terorističke ćelije koja je trebala djelovati poput krtice”. Navodi se da su optuženici ispitivali mjere sigurnosti na aerodromu u Detroitu te su uspostavili mrežu podrške za teroriste al-Qaide, kako bi im pomogli u dobivanju falsificiranih vozačkih dozvola, putovnica i iskaznica socijalnog osiguranja. Stručnjak za terorizam Neil Livingstone kaže kako je prekidanje mreže podrške teroristima ključno za usposatvu opće sigurnosti od terorističkih napada: "Oni su možda na neki način bili umiješani u napade od 11. rujna. Sigurno su bili umiješani u planiranje napada u budućnosti, u Sjedinjenim Državama. Dakle to bi mogao biti veliki napredak u obračunu s al-Qaidom ili ćelijama kojem su na al-Qaidinoj strani, a nalaze se u Americi." Tužitelji su u stanu u kojem je stanovalo nekoliko osumnjičenika pronašli video vrpce sa snimkama poznatih američkih znamentiosti, kao što su Disneyland u Kaliforniji i MGM Grand Casino u Las Vegasu. Ta činjenica vrlo zabrinjava Stevena Sloana, direktora Centra za proučavanje terorizma na Seučilištu Oklahoma. "Činjenica je da ovdje imamo posla s vrlo sofisticiranom globalnom mrežom. Među ostalim, treba se zapitati jesu li oni snimali samo video kamerama, ili su za svoje praćenje tih objekata koristili i Internet. Jer događaje na ovim destinacijama preko interneta mogu promatrati i drugi ljudi u ovoj zemlji. Dakle, to je značajan razlog za zabrinutost." Tome valja pridodati i izvješće lista u kojem se kaže kako američki dužnosnici strahuju da su novi napadi vjerojatni jer je - prema njihovim procjenama - u logorima al-Qaide širom svijeta prije 11. rujna prošle godine obučavano preko dvadeset tisuća muškaraca. Prošlotjedne optužnice ukazuju na to da savezni dužnosnici imaju puno više uspjeha u borbi protiv mreža koje teroristima pružaju podršku negoli u identificiranju osoba koje su bile na izravan način uključene u rujanske napade. Jer, samo je jedna osoba optužena za sudjelovanje u planiranju napada na Svjetski trgovinski centar i Pentagon. To je Zacharias Moussaoui, čije bi suđenje trebalo započeti u siječnju. No američko Ministarstvo pravosuđa nedavno je podsjetilo novinare da gospodin Moussaoui nije optužen kao dvadeseti otmičar u vezi s napadima. Dužnosnici pravosudnih organa podijeljeni su oko toga je li ova osoba s francuskim državljanstvom trebala biti jedan od otmičara 11. rujna ili je on trebao biti uključen u neko drugo terorističko djelo koje nije nikad imao priliku izvršiti. Gospodin Moussaoui odbacuje optužbe da je imao ikakvu ulogu u planiranju napada od 11 rujna.